钦定古今图书集成/明伦汇编/皇极典/第204卷 > 《唐高祖受禅郊天文》阙名
## 钦定古今图书集成/明伦汇编/皇极典/第204卷 > 《唐高祖受禅郊天文》阙名

伏以生人以来，树之司牧，眷命所瞩，谓之大宝。历数
所在，罔或偷安。故舜禹至公，揖让而兴；虞夏汤武，兼
济干戈，以定殷周。事乃殊途，功成一致，后之创业，咸
取则焉。臣恭承家庆，世禄降及，曰祖曰考，累功累德。
赐履参墟，建侯唐社，地居戚里，门号公宫。丕绪隆基，
足为荣矣。但有隋爽德，属餍大业，饥馑师旅，民胥怨
咨。谪见咎征，昭于元鉴，备闻卑听，所不忍言。臣恭守
晋阳，驰心魏阙，被首濡足，拯溺救焚。大举义兵，式宁
区宇，征要荒之辫发，辑兆庶之离心。誓以捐躯，救兹
人命，指陈丧乱，期之乂安。有功继世，无希九五。惟身
与子，竭诚尽力，率先锋镝，誓以无贰。载蒙弘诱，克济
艰难，电扫风驱，廓清天邑。传檄而定“岷峨，拱手而平
关陇，西戎即叙，东裔底定，非启非赞，孰能兹速？”尊位
世嫡，翊奉宗隋，戮力辅政，无戏臣节。值鼎祚云革，天
禄告移，讴歌狱讼，聿来唐邸。人符神瑞，辐辏微躬，远
近宅心，华夷请命。少帝知期运已去，大命有适，逊位
而禅，若隋之初。让德不嗣，群臣逼请。今六宗乏嗣，七
政未齐，罪有所归，恐当天谴。请因吉日，设坛告类。祗
畏上帝，惠兹下民，翼子谋孙，罔敢愆德。则小则大，无
惑无违，对越鸿休，伏深惭惧。